****

**AT SKRIVE ANALYSERENDE**

SKRIVEDAG 2

**AALBORGHUS GYMNASIUM**

**Indhold**

[**Introduktion af formål og opbygning** 3](#_Toc104971716)

[**PEEL-modellen** 4](#_Toc104971717)

[**Eksempler på link-formuleringer:** 4](#_Toc104971718)

[**Opgave 1: Eksempel på PEEL** 5](#_Toc104971719)

[**Vigtige detaljer** 5](#_Toc104971720)

[**Opgave 2: Analyse af fire forskellige eksempler** 6](#_Toc104971721)

[**Opgave 3: Analyse af graf** 7](#_Toc104971722)

[**Opgave 4: Afsnitsskrivning om malerier** 8](#_Toc104971723)

[**Maleri 1** 9](#_Toc104971724)

[**Maleri 2** 10](#_Toc104971725)

[**Opgave 5: Henvisninger og litteraturliste** 11](#_Toc104971726)

[**Afleveringsopgave** 12](#_Toc104971727)

[**Martin Luther King, Jr (1963): "Jeg har en drøm"** 13](#_Toc104971728)

# **Introduktion af formål og opbygning**

*Præsentation af formålet med og strukturen på både det overordnede forløb og ”Skrivedag 2”:*

Forløbet i Akademisk Skrivning peger frem mod studieretningsprojektet (SRP) i 3.g, men har også til formål at klæde eleverne bedre på til at skrive akademisk i alle fag på alle niveauer. Ønsket er at give eleverne en fælles værktøjskasse og et fælles sprog om det at skrive, som de kan benytte på tværs af fagene i deres skoletid. På den måde vil eleverne i højere grad kunne overføre feedback, feedup og feedforward omkring skriftligt arbejde fra fag til fag og derved nå længere i udviklingen af deres skrivekompetencer. Alle skrivedagene planlægges af en nedsat arbejdsgruppe, som udvikler materialer til og program for dagene. På skrivedagene vil der være to lærere på hver klasse, så der er god mulighed for at vejlede og hjælpe eleverne med arbejdet.

På ”Skrivedag 2” skal vi arbejde med den gode analyse. Analyser er altid en bærende del i en større skriftlig opgave og er der, hvor du viser, at du virkelig har forstået stoffet og kan arbejde med det. På trods af, at man i forskellige fag skal analysere vidt forskellige emner, så deler en god analyse altid de samme grundtræk. Det er dem, vi skal fokusere på i dag, og i særlig grad PEEL-modellen.

# **PEEL-modellen**

PEEL-modellen er en art skabelon eller tjekliste, som man kan benytte i så godt som alle fag i såvel det skriftlige som mundtlige arbejde, hvor man skal præsentere sin analyse og argumentere for sin fortolkning. Skabelonen bør benyttes for at sikre, at pointerne i dit skriftlige (eller mundtlige) arbejde er både logisk præsenteret og solidt underbygget. PEEL-modellen bygger videre på PEE-modellen, som du kender i forvejen (fra fx engelsk og dansk).

Forkortelsen står for

* P: *Point*. Den analytiske/fortolkningsmæssige pointe, du vil have foldet ud i dit afsnit. Skrives som det første i et afsnit og udfoldes og uddybes derefter i resten af afsnittet
* E: *Example*. Dine pointer skal underbygges med eksempler fra tekster, forsøg, udregninger, statistikker osv. (det kommer helt an på, hvilket fag du arbejder i)
* E: *Explanation*. Ud fra dit eksempel forklares, uddybes og bevises din analytiske pointe
* L: *Link*. En sproglig formulering (også kaldet linkers), der skaber sproglig sammenhæng mellem dine pointer/afsnit; der skabes sammenhæng ved at pege frem mod pointen i næste afsnit og evt. tilbage til pointen i samme afsnit

*NB: Man kan godt have flere underpointer og eksempler i samme afsnit, men de skal hænge meget tæt sammen med den pointe, der introduceres først i afsnittet. Ny pointe = nyt afsnit*

## **Eksempler på link-formuleringer:**

”Som nævnt tidligere, er xxx (henvisning til noget stof fra det forrige afsnit), men ofte ser man i andre sammenhænge, at xxx (nyt stof).”

”Det er tidligere blevet pointeret, at hovedpersonen bærer præg af sorg. Også den sproglige udformning understreger den trykkede stemning i familien: citat fra tekst – derefter forklaring.”

# **Opgave 1: Eksempel på PEEL**

Find *point*, *example*, *explanation* og *link* i nedenstående eksempel:

I Helle Helles novelle ”En stol for lidt” bruger fortælleren meget få ord til at beskrive meget komplekse situationer. Dette ses eksempelvis i starten af teksten, hvor vi møder hovedpersonen: ”Hun står i køkkenet og skærer et hvidt brød i hurtige skiver” (Helle 2000, s. 1). Citatet viser en tilsyneladende ligegyldig, triviel handling, som man normalt ikke ville tillægge videre betydning. Men brugen af adjektivet ”hurtige” sat sammen med ”skiver” giver en pudsig sproglig konstruktion, som antyder kvindens frustration og utilfredshed med situationen. Sproglige konstruktioner som denne er også medvirkende til at skabe et indtryk af en samtale, hvor det usagte mere end det sagte er i centrum.

## **Vigtige detaljer**

I har nu sammen i plenum diskuteret, hvordan eksemplet passer med PEEL. Hvis I ikke allerede har været inde på det, er det desuden vigtigt at lægge mærke til disse detaljer:

* Det er vigtigt, at eksempler/citater altid introduceres så grundigt, at din læser ved, hvad eksemplerne handler om. I eksemplet fra før gøres det således: ”Dette ses eksempelvis i starten af teksten, hvor vi møder hovedpersonen […]”
* *Explanation* (E) gentager ikke bare pointen fra *point* (P), men uddyber den, og der kommenteres også direkte på citatet, når der analyseres: ”[…] brugen af adjektivet ”hurtige” sat sammen med ”skiver” giver […]”. Begge dele er vigtige for en dybdegående og nuanceret analyse
* Der er sat korrekt henvisning på efter *example* (E). Det ser sådan ud: (Helle 2000, s. 1)

# **Opgave 2: Analyse af fire forskellige eksempler**

Nedenunder ser I nogle eksempler på analyseafsnit fra elevbesvarelser (forskellige opgaver og fag). Hvilke er gode og hvorfor? Hvorfor er de andre mindre gode? Kommenter også på måden, der er lavet henvisninger her.

1. D. G. Monrad, Kulturministeren: ”Det gælder da altså om, at man søger at lægge valgmyndigheden hos folket, hvad enten man nu vil gå højere eller lavere med sin skala (med hensyn til, hvor megen indtægt/formue man skal have for at opnå valgret). Når man deler nationen ligesom i to partier, vælgere og ikke-vælgere, da opstår der uro og bevægelse, og det ene parti styrter det andet.” Monrad går ind for et demokrati, hvor alle har lige stemmeret uanset indtægt.
2. Det er tydeligt, at forholdet mellem manden og kvinden i novellen er problematisk, og det udtrykkes også gennem den symbolik, der anvendes, f.eks. på s. 41, l. 24-25: ”Han begynder at græde, han læner sig op ad køkkenbordet og begynder at græde, hun rører i en gryde med mørkerød sovs og smager den til med salt”. Symbolikken opstår i kombinationen mellem brugen af tillægsordet mørkerød og vendingen ”smager til med salt”, som leder tankerne hen på udtrykket ”gnide salt i såret”, som betyder at forværre en i forvejen svær situation.
3. Som nævnt før, så spiller teksten på valgplakaten også en stor rolle: *”Holger og konen siger nej til unionen”.* Holger, som er en henvisning til Holger Danske, og konen giver os et billede af en klassisk familie på daværende tidspunkt, hvor det er manden og konen i huset, der har stemmeret. Dermed opfordrer afsenderen, SF, den almindelige danske familie til at stemme nej til EF. Samtidigt med det, viser Holger Danskes kropssprog også en skeptisk holdning.[[1]](#footnote-1)
4. Hvis man spørger direktøren i Arbejderbevægelsens Erhvervsråd Lars Andersen, så mener han, at det er en god ide, som måske ikke vil virke i den første tid, men i det lange løb vil den få en god effekt, og folk vil arbejde mere. Som Lars Andersen siger: ”Selvfølgelig skal man ikke tro, at danskerne nu vælter ud og arbejder.” Så han er ikke optimistisk stemt, men han er heller ikke i mod forslaget. I modsætning til ham er andre mere optimistiske omkring mulighederne. Mads Lundby Hansen, som er cheføkonom og vicedirektør i liberal tænketank CEPOS, er ligefrem begejstret for skattereformsforslaget, og han mener også at det vil øge arbejdsudbuddet.

# **Opgave 3: Analyse af graf**

Grafen viser resultatet af et forsøg med opvarmning af vand med et lagkagelys.



1. Giv grafen en overskrift

2. Beskriv, hvordan grafen ser ud: Hvad viser akserne, hvilke enheder har akserne, hvilke data viser grafen, grafens forløb med matematikbegreber. Skriv det ned med stikord

3. Beskriv, hvordan 𝑦-værdien bliver ændret, hvis der ændres på 𝑥-værdien. Forklar, hvad det konkret betyder, at man gør en 𝑥-værdi mindre eller større. Sammenfat, hvordan 𝑥-værdierne skal ændres, for at 𝑦-værdierne ændres på en bestemt måde

4. Brug dit arbejde i punkt 2 og 3 til at skrive en sammenhængende tekst med 2 til 3 afsnit, hvor du fortæller, hvorfor grafen ser ud, som den gør. Husk at dokumentere dine pointer ud fra, hvad du kan se på grafen og at bruge fagbegreber. Gør teksten sammenhængende ved at bruge links (L) mellem de forskellige afsnit/pointer

5. Gå sammen med en skrivemakker, og læs teksten højt. Makkeren skal overveje under oplæsningen, om teksten giver mening, og om pointerne fra grafen er dokumenterede og forklarede

6. Giv hinanden respons, og rediger herefter din tekst ud fra din makkers respons

# **Opgave 4: Afsnitsskrivning om malerier**

Ud fra de to malerier, der findes nedenfor, skal du besvare følgende:

1. Forklar det første maleri: Hvad ser du? – helhed/detaljer? Hvilke signaler sender billedet til beskueren?
2. Brug nettet til at få viden om den periode, billedet er blevet til i. Hvad siger maleriet om dets samtid?
3. Sammenlign maleri 1 med maleri 2
4. Skriv mindst to PEEL-afsnit ud fra dit arbejde med malerierne (dvs. punkt 1-3). Du skal ”citere” fra malerierne ved fx at skrive: ”Det fremgår fx af Kluges maleri, hvor detaljerne i dronning Margrethes ansigt ses tydeligt. Man kan bl.a. se…”

## **Maleri 1**



Rigaud, Hyacinthe (1701): *Solkongen [277 x 194 cm]*

## **Billedresultat for kluge dronning margretheMaleri 2**

Kluge, Thomas (1995): *Hendes Majestæt Dronning Margrethe II [ca. 45 x 45 cm]*

# **Opgave 5: Henvisninger og litteraturliste**

Som det også blev sagt på Skrivedag 1, så er det utroligt vigtigt at kunne lave henvisninger ved citater/eksempler (fra tekster, billeder, forsøg m.m.) og opstille en litteraturliste på korrekt vis.

Vi skal her kort træne, hvordan vi gør dette, ved hjælp af Formalia-pjecen og ud fra nedenstående citat

**Citat:** Man kan aldrig skjule noget for sin mor, siger min mor. Hendes øjne skinner, og hun ligner en detektiv der skal til at opklare en mordgåde.

* Opstil citatet med henvisning på korrekt vis ved hjælp af Formalia-pjecen
* Opstil værket, hvorfra citatet stammer, som det skal se ud i en litteraturliste ved hjælp af Formalia-pjecen

*OBS.: Du skal være opmærksom på nedenstående detaljer for at kunne finde den rigtige opskrift i Formalia-pjecen*

**Information, du har brug for, for at kunne gøre dette:**

* Citatet er fra Stine Pilgaards roman *Min mor siger* fra 2012
* Her er der citeret fra et uddrag af romanen, der findes i antologien *Fædre og sønner og mødre og døtre* af redaktørerne Kathrine Storm og Stefan D. Emkjær
* Antologien er fra 2015
* Lindhardt og Ringhof er forlaget og udgivelsen er fra København
* Citatet står på side 169

# **Afleveringsopgave**

I din aflevering skal du arbejde med en tale af Martin Luther King, Jr. (findes nedenfor). Punkt 4 er det, du skal aflevere, mens punkterne 1-3 er grundlaget for din aflevering.

Opgaven skal have et omfang på 1-1½ side.

1. Hvordan beskriver Martin Luther King livet for den sorte amerikaner?

2. Hvad er ifølge Martin Luther King årsagen til disse vilkår?

3. Hvilke appelformer benytter Martin Luther King?

4. Skriv i alt fire PEEL-afsnit ud fra dit arbejde med teksten (pkt. 1-3 – skriv to afsnit til punkt 3)

* + Der skal anvendes citater fra teksten
  + Husk henvisninger ved alle citater. De *skal* følge anvisningerne i Formalia-pjecen
  + Begynd med kort at præsentere teksten med dens fulde titel, afsenderens fulde navn samt årstal. Skriv fx: ”I august 1963 ved den såkaldte ”march til Washington” holdte borgerrettighedsforkæmperen Martin Luther King Jr. talen …”

## **Martin Luther King, Jr (1963): "Jeg har en drøm"**

I: Poulsen, Niels Bjerre-Poulsen (2010): *USA – historie og identitet.* Viborg: Systime.

Intro:

*Martin Luther King, Jr. (1929-1968) var præst og blev med sin udstråling og sin flammende retorik den ubestridte lederskikkelse i den amerikanske borgerrettighedsbevægelse, som kæmpede for lige rettigheder for sorte og hvide i USA i 1950’erne og 1960’erne. Med sin fastholdelse af det kristne princip om at vende den anden kind til appellerede han direkte til det hvide Amerikas dårlige samvittighed. Men han lod på den anden side heller ikke det hvide Amerika være i tvivl om, at der var grænser for den sorte befolknings tålmodighed. Dette fremgår også af det følgende uddrag fra Kings mest berømte tale, holdt ved den såkaldte "march til Washington" den 28. august 1963.*

For fem snese[[2]](#footnote-2) år siden underskrev en stor amerikaner [Abraham Lincoln], i hvis symbolske skygge vi står, Proklamationen om Slavernes Frigivelse [the Emancipation Proclamation]. Dette betydningsfulde dekret[[3]](#footnote-3) kom som et fyrtårns lys af håb for millioner af negerslaver, som var blevet brændemærket i den sønderknusende uretfærdigheds flammer. Det kom som et glædens daggry, der afslutter fangenskabets lange nat.

Men hundrede år senere må vi se den tragiske kendsgerning i øjnene, at negeren stadigvæk ikke er fri. Et hundrede år senere er negerens liv stadigvæk sørgeligt forkrøblet af raceadskillelsens håndjern og diskriminationens lænker. Et hundrede år senere lever negeren på en ensom ø af fattigdom midt i et kæmpe ocean af materiel velstand. Et hundrede år senere fører negeren stadigvæk en hensygnende tilværelse i udkanten af det amerikanske samfund, og befinder sig som en, der lever i eksil i sit eget land. Så vi er kommet her i dag for at dramatisere en oprørende tilstand.

På en måde er vi kommet til vor nations hovedstad for at indløse en check. Da vor republiks arkitekter skrev de storslåede ord i Forfatningen og Uafhængighedserklæringen, skrev de en veksel, som alle amerikanere var berettigede arvinger til. Denne veksel var et løfte om, at alle mennesker skulle blive garanteret den uafhændelige ret til liv, frihed og stræben efter lykken.

Det er i dag åbenlyst, at Amerika, hvad angår dets farvede borgere, har misligholdt sine forpligtelser ifølge denne veksel. I stedet for at ære denne hellige forpligtelse, har Amerika givet den sorte befolkning en dækningsløs check; en check som er kommet retur med en påtegning om, at der er ikke er tilstrækkelige midler på kontoen. Men vi nægter at tro, at retfærdighedens bank er gået fallit. Vi nægter at tro, at der er utilstrækkelige midler i denne nations store bankbokse af muligheder. Så vi er kommet for at indløse denne check, som på fordring vil give os frihedens rigdom og retfærdighedens sikkerhed. Vi er også kommet til dette indviede sted for at minde Amerika om, hvor voldsomt påtrængende det er, at der handles nu. Dette er ikke tidspunktet, hvor man kan tillade sig den luksus at "køle af", eller at tage den gradvise udviklings beroligende pille. Nu er det rette tidspunkt at virkeliggøre løfterne om demokrati. Nu er det rette tidspunkt at hæve sig op fra raceadskillelsens mørke og ubeboelige dal, til den racemæssige retfærdigheds solbeskinnede sti. Nu er det rette tidspunkt at åbne mulighedernes døre for alle Guds børn. Nu er det rette tidspunkt at løfte vores nation op fra den racemæssige uretfærdigheds kviksand til broderskabets solide klippe.

Det ville være fatalt for nationen at overse øjeblikkets påtrængenhed og at undervurdere negerens beslutsomhed. Denne kvælende varme sommer skabt af negerens berettigede utilfredshed, vil ikke gå over, før der kommer et forfriskende efterår af frihed og lighed. (…)

Jeg siger til jer i dag, kære venner, at på trods af de nuværende problemer og frustrationer, så har jeg stadigvæk en drøm. Det er en drøm, som er dybt forankret i den amerikanske drøm. Jeg har en drøm om, at denne nation en dag vil rejse sig og leve i overensstemmelse med sin trosbekendelses sande mening: "Vi tror på den indlysende sandhed, at alle mennesker er skabt lige.”

1. http://www.opgavebutikken.dk/plakatanalyse.htm [↑](#footnote-ref-1)
2. Én snes = 20 [↑](#footnote-ref-2)
3. dekret = påbud, erklæring [↑](#footnote-ref-3)